CELEX: 32012R0447
Language: lt
Date: 2012-03-21 00:00:00
Title: 2012 m. kovo 21 d. Komisijos deleguotasis reglamentas (ES) Nr. 447/2012, kuriuo Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų papildomas nustatomais techniniais reguliavimo standartais, taikomais vertinant kredito reitingų metodų atitiktį  Tekstas svarbus EEE

30.5.2012   
            
            
               LT
            
            
               Europos Sąjungos oficialusis leidinys
            
            
               L 140/14
            
         KOMISIJOS DELEGUOTASIS REGLAMENTAS (ES) Nr. 447/2012
   2012 m. kovo 21 d.
   kuriuo Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų papildomas nustatomais techniniais reguliavimo standartais, taikomais vertinant kredito reitingų metodų atitiktį
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 21 straipsnio 4 dalies d punktą,
   kadangi:
   
               (1)
            
            
               Reglamento (EB) Nr. 1060/2009 8 straipsnio 3 dalimi reikalaujama, kad kredito reitingų agentūra taikytų griežtus, sistemingus bei vientisus metodus, kurie tikrinami remiantis ankstesne patirtimi, įskaitant grįžtamąjį patikrinimą;
            
         
               (2)
            
            
               šis reglamentas būtinas siekiant užtikrinti Europos vertybinių popierių ir rinkų institucijos (EVPRI), įsteigtos 2010 m. lapkričio 24 d. Europos Parlamento ir Tarybos reglamentu (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (2), atliekamo vertinimo skaidrumą ir vienodas taisykles, susijusias su Reglamento (EB) Nr. 1060/2009 8 straipsnio 3 dalyje nustatytais reikalavimais;
            
         
               (3)
            
            
               ar kredito reitingų agentūros laikosi Reglamento (EB) Nr. 1060/2009 8 straipsnio 3 dalies nuostatos, EVPRI turi įvertinti nagrinėdama registracijos paraiškas pagal to reglamento 15 straipsnį. Po registracijos EVPRI vykdydama nuolatinę priežiūrą, kai, jos nuomone, būtina, turėtų įvertinti, ar kredito agentūros nuolat laikosi Reglamento (EB) Nr. 1060/2009 8 straipsnio 3 dalies nuostatos;
            
         
               (4)
            
            
               Reglamentu (EB) Nr. 1060/2009, visų pirma jo 23 straipsniu, EVPRI, Komisijai ar valstybių narių valdžios institucijoms neleidžiama kištis į kredito reitingų turinį ar metodus. Taigi šiuo reglamentu reikėtų nustatyti taisykles, kuriomis tie metodai turi būti vertinami, bet neturėtų būti numatoma, kad tos institucijos spręstų dėl kredito reitingo, parengto pagal tuos metodus, tikslumo;
            
         
               (5)
            
            
               Reglamento (EB) Nr. 1060/2009 6 straipsnio 2 dalimi, skaitoma kartu su I priedo A skirsnio 9 punktu, reikalaujama, kad kredito reitingų agentūra nustatytų peržiūros funkciją, skirtą periodiškai peržiūrėti jos metodus, modelius ir pagrindines reitingavimo prielaidas, kaip antai matematinės arba koreliacinės prielaidos, ir visus reikšmingus jų pasikeitimus, taip pat šių metodų, modelių ir pagrindinių reitingavimo prielaidų tinkamumą, jei jos naudojamos ar jas siūloma naudoti naujų finansinių priemonių vertinimui;
            
         
               (6)
            
            
               šis reglamentas pagrįstas techninių reguliavimo standartų projektais, kuriuos EVPRI pateikė Komisijai patvirtinti Reglamento (ES) Nr. 1095/2010 10 straipsnyje nustatyta tvarka;
            
         
               (7)
            
            
               EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išnagrinėjo galimas su jais susijusias išlaidas ir naudą ir paprašė, kad pagal Reglamento (ES) Nr. 1095/2010 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę. Be to, 2011 m. gegužės mėn. EVPRI paskelbė kvietimą teikti faktinius įrodymus, kad surinktų informacijos iš rinkos dalyvių,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente nustatomos taisyklės, kurias reikia taikyti vertinant kredito reitingų metodų atitiktį Reglamento (EB) Nr. 1060/2009 8 straipsnio 3 dalyje nustatytiems reikalavimams.
   2 straipsnis
   Atitikties įrodymas
   Kredito reitingų agentūra visuomet gali įrodyti EVPRI, kad laikosi Reglamento (EB) Nr. 1060/2009 8 straipsnio 3 dalyje nustatytų reikalavimų, susijusių su kredito reitingų metodų naudojimu.
   3 straipsnis
   EVPRI atliekamas atitikties vertinimas
   1.   EVPRI išnagrinėja, ar kredito reitingų agentūros laikosi Reglamento (EB) Nr. 1060/2009 8 straipsnio 3 dalies nuostatos, ne tik svarstydama registracijos paraišką pagal to reglamento 15 straipsnį, bet ir nuolat savo nuožiūra nagrinėja, ar kiekviena kredito reitingų agentūra laikosi Reglamento (EB) Nr. 1060/2009 8 straipsnio 3 dalies.
   2.   Nagrinėdama, ar kredito reitingų agentūros laikosi Reglamento (EB) Nr. 1060/2009 8 straipsnio 3 dalies nuostatos, EVPRI naudoja visą svarbią informaciją, kad įvertintų kredito reitingų metodų rengimo, tvirtinimo, naudojimo ir peržiūros procesą.
   3.   Nustatydama tinkamą vertinimo lygmenį, EVPRI apsvarsto, ar yra ankstesnių įrodymų apie kredito reitingų metodo nuoseklumą ir tikslumą nuspėjant kreditingumą, ir gali atsižvelgti į tikrinimo būdus, pvz., į tinkamus įsipareigojimų neįvykdymo arba reitingų pasikeitimo tyrimus, skirtus tam konkrečiam metodui išbandyti.
   4 straipsnis
   Įvertinimas, ar kredito reitingų metodas yra griežtas
   1.   Kredito reitingų agentūra naudoja ir taiko kredito reitingų metodus, kurie:
   
               a)
            
            
               apima aiškias ir patikimas kontrolės priemones ir procesus, susijusius su jų rengimu ir susijusiu patvirtinimu, kad būtų galima juos tinkamai patikrinti;
            
         
               b)
            
            
               apima visus lemiamus veiksnius, kurie laikomi svarbiais nustatant reitinguojamo subjekto arba finansinės priemonės kreditingumą ir kurie grindžiami statistine, ankstesne patirtimi arba įrodymais;
            
         
               c)
            
            
               nagrinėja modeliuojamus to paties rizikos veiksnio reitinguojamų subjektų ar finansinių priemonių santykius ir rizikos veiksnius, kuriems kredito reitingų metodai yra jautrūs;
            
         
               d)
            
            
               apima patikimus, svarbius ir su kokybe susijusius analitinius modelius, pagrindines kredito reitingavimo prielaidas ir kriterijus, jei jie nustatyti.
            
         2.   Kredito reitingų agentūra išvardija ir išsamiai paaiškina šiuos su naudojamais kredito reitingų metodais susijusius aspektus:
   
               a)
            
            
               kiekvieną kokybinį veiksnį, įskaitant su tuo veiksniu susijusio kokybinio vertinimo mastą;
            
         
               b)
            
            
               kiekvieną kiekybinį veiksnį, įskaitant pagrindinius kintamuosius, duomenų šaltinius, pagrindines prielaidas, modeliavimo ir kiekybinius metodus.
            
         3.   2 dalyje nurodytas išsamus paaiškinimas apima:
   
               a)
            
            
               kiekvieno pagal tą kredito reitingų metodą naudojamo kokybinio ar kiekybinio veiksnio svarbos nurodymą, prireikus įskaitant susijusių tiems veiksniams priskiriamų korekcinių koeficientų ir jų poveikio kredito reitingams aprašą ir pagrindimą;
            
         
               b)
            
            
               pagal tą kredito reitingų metodą naudojamų pagrindinių prielaidų ir svarbiausių rizikos veiksnių, pagrįstų makroekonominiais arba finansiniais duomenimis, santykių vertinimą ir
            
         
               c)
            
            
               pagal kredito reitingų metodą naudojamų pagrindinių prielaidų ir pagal tą metodą parengtų kredito reitingų kintamumo per tam tikrą laiką santykių vertinimą.
            
         4.   Kredito reitingų agentūra naudoja kredito reitingų metodus ir susijusius analitinius modelius, pagrindines kredito reitingavimo prielaidas ir kriterijus, kuriais nedelsiant atsižvelgiama į vidaus kontrolės arba stebėsenos peržiūros, kurią atlieka vienas ar daugiau toliau nurodytų asmenų, išvadas ar rezultatus:
   
               a)
            
            
               kredito reitingų agentūros administracinio organo ar stebėtojų tarybos nepriklausomi nariai;
            
         
               b)
            
            
               kredito reitingų agentūros peržiūros funkciją vykdantys asmenys;
            
         
               c)
            
            
               bet kuris kitas atitinkamas asmuo ar komitetas, dalyvaujantis stebint ir peržiūrint kredito reitingų metodus.
            
         5 straipsnis
   Įvertinimas, ar kredito reitingų metodas yra sistemingas
   1.   Kredito reitingų agentūra naudoja kredito reitingų metodą ir susijusius analitinius modelius, pagrindines kredito reitingavimo prielaidas ir kriterijus, kurie sistemingai taikomi rengiant visus tam tikros turto klasės arba rinkos segmento kredito reitingus, nebent esama objektyvių priežasčių nuo jo nukrypti.
   2.   Kredito reitingų agentūra naudoja kredito reitingų metodą, kuriuo galima nedelsiant atsižvelgti į jo tinkamumo peržiūros išvadas.
   6 straipsnis
   Įvertinimas, ar kredito reitingų metodas yra vientisas
   Kredito reitingų agentūra naudoja kredito reitingų metodus, kurie sukuriami ir įgyvendinami taip, kad būtų įmanoma:
   
               a)
            
            
               toliau juos naudoti, nebent esama objektyvių priežasčių, kodėl kredito reitingų metodą reikėtų pakeisti arba jo nebetaikyti;
            
         
               b)
            
            
               jais nedelsiant atsižvelgti į nuolatinės stebėsenos arba peržiūros išvadas, visų pirma, jei struktūrinių makroekonominių arba finansų rinkos sąlygų pokyčiai galėtų paveikti kredito reitingus, parengtus pagal tą metodą;
            
         
               c)
            
            
               lyginti skirtingų turto klasių kredito reitingus.
            
         7 straipsnis
   Įvertinimas, ar kredito reitingų metodas yra tikrinamas remiantis ankstesne patirtimi, įskaitant grįžtamąjį patikrinimą
   1.   Kredito reitingų agentūra naudoja kredito reitingų metodus, kurie grindžiami kiekybiniais kredito reitingų metodo diskriminacinės galios įrodymais.
   2.   Kredito reitingų agentūra naudoja kredito reitingų metodus, kuriais apibūdinami šie aspektai:
   
               a)
            
            
               naudojant atitinkamą metodą suteiktų tinkamo laikotarpio ir skirtingų turto klasių kredito reitingų per laiką pasitvirtinęs patikimumas ir prognozavimo galia;
            
         
               b)
            
            
               laipsnis, kiek reitingavimo modelyje naudojamos prielaidos nukrypsta nuo faktinių įsipareigojimo neįvykdymo ir nuostolių rodiklių.
            
         3.   Atliekant kredito reitingų metodo tikrinimą įmanoma:
   
               a)
            
            
               išnagrinėti kredito reitingų metodo jautrumą pagrindinių jo prielaidų pokyčiams, įskaitant kokybinius ar kiekybinius veiksnius;
            
         
               b)
            
            
               pakankamai ir tinkamai įvertinti ankstesnius kredito reitingus, parengtus pagal tą kredito reitingų metodą;
            
         
               c)
            
            
               naudoti patikimus įvesties duomenis, įskaitant tinkamo dydžio duomenų pavyzdžius;
            
         
               d)
            
            
               kiekvienos reitinguojamos kredito reitingų kategorijos, kaip antai struktūrizuoto finansavimo, valstybės, įmonių, finansų įstaigų, draudimo, viešųjų finansų, atžvilgiu tinkamai atsižvelgti į pagrindines geografines reitinguojamų subjektų ar finansinių priemonių sritis.
            
         4.   Kredito reitingų agentūra nustato procesus, užtikrinančius, kad per grįžtamąjį patikrinimą pastebėti sisteminiai kredito reitingų neatitikimai būtų nustatyti ir jais tinkamai pasirūpinta.
   5.   Į kredito reitingų metodų peržiūros procesą kredito reitingų agentūra įtraukia:
   
               a)
            
            
               reguliarias kredito reitingų ir rezultatų peržiūras, susijusias su reitinguojamais subjektais ir finansinėmis priemonėmis;
            
         
               b)
            
            
               testavimą įtraukiant imčiai priskiriamus ir nepriskiriamus duomenis;
            
         
               c)
            
            
               ankstesnių laikotarpių informaciją apie tikrinimą arba grįžtamąjį patikrinimą.
            
         8 straipsnis
   Išimtis
   Kai turima nedaug kiekybinių įrodymų kredito reitingų metodo prognozavimo galiai paremti, kredito reitingų agentūrai šio reglamento 7 straipsnis netaikomas, jei ji:
   
               a)
            
            
               užtikrina, kad kredito reitingų metodai pagrįstai prognozuotų kreditingumą;
            
         
               b)
            
            
               vidaus procedūras nuosekliai taiko tam tikrą laiką ir skirtinguose rinkos segmentuose;
            
         
               c)
            
            
               nustato procesus, užtikrinančius, kad per grįžtamąjį patikrinimą pastebėti sisteminiai kredito reitingų neatitikimai būtų nustatyti ir jais tinkamai pasirūpinta.
            
         9 straipsnis
   Įsigaliojimas
   Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. kovo 21 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  OL L 331, 2010 12 15, p. 84.